Ba Goo Masoko ba dumalana ka kgosana
Banni ba Sorilatholo ba kgotlana ya Goo Masoko ba dumalane ka leina la yo o tla nnang kgosana ya bone. Ba supile seo kwa phuthegong ya kgotlana eo e buisiwa ke kgosi ya Letlhakeng, Rre Itsoseng Gaoonwe bosheng. Kgosi Gaoonwe, yo gape e leng leloko la ntlo ya dikgosi, o ne a kopa banni go rurifatsa fa leina le ba le mo neetseng la kgotlana ya Goo Masoko ele lone.O ne gape a kopa gore Rre Basinyi Diphera a tlhomamise gore a o amogela thomo ya gore e nne kgosana ya kgotla eo. Kgosi Gaoonwe one a tlhalosetsa banni bao fa go tla tla go tlhongwa kgosana eo semmuso mo bogaufing.Fa a latlhela la gagwe Rre Basinyi Diphera o ne a supa fa a amogela thomo ya gore e nne ene kgosana ya kgotlana eo.Mongwe wa banni ba motse oo Mme Theroyame Keokang one a supa fa ba dumalanye ka bongwe jwa pelo gore Rre Diphera e tla nna Kgosana ya bone. Rre Sekwawela Diphera ene o ne a supa fa ba dumalanye ka bongwefela jwa pelo ka leina le le ntshitsweng go nna kgosana ya bone.Kgosi ya Khudumelapye Rre Edwin Ramokobetwane o ne a supa fa a itumeletse gobo banni ba Sorilatholo ba dumalanye go sena dikgogakgogano gore Rre Basinyi Diphera e nne kgosana ya bone. O ne a kgotlhatsa kgosana eo gore a dire le batho ka tlotlo,lorato.O ne a tlhalosa fa kgosana e tshwanetse ya tsaya batho ka tekatekanyo fa e ba thusa.One gape a supa fa kgosana tshwanetse go dirisana le dikomiti le batho ba a tlaa bong a ba thusa.Kgosi Ramokobetwane one a gakolola banni ba Sorilatholo go dirisana le kgosana ya bone. Mo mafokong a gagwe a malebo Kgosi ya Sorilatholo Rre Olebetse Phemelo o ne a supa a itumelela go bo go tserwe leina la kgosana eo.O ne a kopa gore ba okelediwe palo ya dikgosana tsa tetlanyo.Kgosi Phemelo o ne gape a kopa gore ba agelwe maobo a dikgotla kwa Sorilatholo.